Broj: 711-I-52-Pp-253-21/23-05-24

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI/11), **povodom neanonimne prijave mogućeg sukoba interesa podnesene protiv dužnosnika Ivana Mijandrušića, općinskog načelnika Općine Gračišće do 6. lipnja 2021.**, na 197. sjednici, održanoj 16. prosinca 2022. g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Ivana Mijandrušića, općinskog načelnika Općine Gračišće do 06. lipnja 2021., zbog moguće povrede članka 7.** **točke c) ZSSI/11-a, koja proizlazi iz moguće zlouporabe prava dužnosnika na način da je dužnosnik 2012. godine potpisao suglasnost i rješenje, a 2018. suglasnost kojom se njegovoj snahi ………….. ……………… dodjeljuje dodatak za uspješnost na radu.**
2. **Poziva se dužnosnik Ivan Mijandrušić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Dana 02. studenog 2021.g. u Povjerenstvu je pod brojem 711-U-5306-P-253/21-01-1 zaprimljena neanonimna prijava u kojoj se u bitnom navodi da je načelnik Općine Gračišće Ivan Mijandrušić 2012. godine dao bonus na plaću službenicama ……………… i …………….. .. ……, unatoč tome što je iste godine zadužio Općinu Gračišće za 3,75 milijuna kuna.

Nadalje, dana 06. prosinca 2021. u Povjerenstvu je pod brojem 711-U-5725-P-253/21-02-21 zaprimljena neanonimna prijava istog podnositelja u kojoj se navodi da je načelnik Općine Gračišće Ivan Mijandrušić protuzakonito napisao i potpisao rješenje o bonusu na plaći 2012. i 2018. godine svojoj snahi ……………….., službenici u Općini Gračišće, iako nije imao zakonsko pravo da to napravi.

Člankom 3. stavkom 1. podstavkom 39. ZSSI/11-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u registar dužnosnika kojeg ustrojava i vodi Povjerenstvo utvrđeno je da je dužnosnik Ivan Mijandrušić obnašao dužnost općinskog načelnika Općine Gračišće u mandatu 2013.g.-2017.g. zatim u mandatu 2017.g.-2021.g. Stoga je Ivan Mijandrušić povodom obnašanja navedene dužnosti obvezan postupati sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Utvrđuje se da je člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni Zakon stupio je na snagu 25. prosinca 2021.

S obzirom da je spis P-253/21 formiran podnošenjem prijave prije stupanja ZSSI/21-a na snagu, isti će biti dovršen sukladno odredbama ZSSI/11-a.

Povjerenstvo je od Općine Gračišće zatražilo podatke je li za vrijeme mandata dužnosnika Ivana Mijandrušića službenici Općine Gračišće ……………….. isplaćivan bonus te ako jest, kada i u kojim iznosima je istoj bonus isplaćivan, tko je i na temelju kojih kriterija odlučio o isplati bonusa, je li u isto vrijeme i drugim službenicama Općine Gračišće isplaćivan bonus i u kojim iznosima te tko uobičajeno odlučuje o isplati bonusa službenicama Općine Gračišće i u kojem postupku.

Općina Gračišće odgovorila je na traženje Povjerenstva dopisom KLASA: 052-01/21-01/07, URBROJ: 2163/02-01-01-21-2 od 28. prosinca 2021.g. navodeći da su u prosincu 2012. godine službenicama Općine Gračišće, a na temelju suglasnosti općinskog načelnika, isplaćeni dodatci za uspješnost na radu, i to …………….. iznos od 5.108,73 kune, a službenici …………. ………………. iznos od 5.614,62 kune. Nadalje, navedeno je da je u travnju 2018. godine službenicama Općine Gračišće, a na temelju prijedloga za isplatu dodataka za uspješnost na radu i suglasnosti općinskog načelnika isplaćeno kako slijedi: ………………… iznos od 5.365,28 kuna, …………………….. iznos od 4.804, 86 kuna, ………………... iznos od 1.180,91 kuna te ……………. iznos od 1.361,51 kuna. Zaključno je navedeno da se dodaci za uspješnost na radu službenicima i namještenicima u Općini Gračišće isplaćuju sukladno članku 13. Zakona o plaćama u lokalnoj i područnoj (regionalnoj) samoupravi i člancima 2. i 5. Pravilnika o dodatku za uspješnost na radu prema kojemu su navedeni kriteriji utvrđivanja natprosječnih rezultata rada službenika i namještenika i prema kojemu općinski načelnik svojom suglasnošću odobrava navedenu isplatu. Također, uz dopis su dostavljene i Suglasnost za donošenje Rješenja o isplati dodatka za uspješnost na radu za službenicu ………………… KLASA: 112-01/12-01/03, Urbroj: 2163/02-01-01-122 od 10. prosinca 2012., kojeg je potpisao općinski načelnik Ivan Mijandrušić, Prijedlog za isplatu dodatka za uspješnost na radu za službenicu ……………….., KLASA: 112-01/18-01/04, URBROJ: 2163/02-03-02-18-1 od 12. travnja 2018., na kojem je dana suglasnost za isplatu dodatka na plaću kojeg je potpisao općinski načelnik Ivan Mijandrušić, Rješenje Jedinstvenog upravnog odjela Općine Gračišće KLASA:UP/I-112-01/12-01/03, Urbroj: 2163/02-03-02-12-1 od 14. prosinca 2012. kojim se službenici ……………………… isplaćuje dodatak za uspješnost na radu i koje je za pročelnika potpisao općinski načelnik Ivan Mijandrušić te Rješenje Jedinstvenog upravnog odjela Općine Gračišće KLASA:UP/I-112-01/18-01/02, Urbroj: 2163/02-03-01-18-1 od 13. travnja 2018. kojim se službenici ………………. isplaćuje dodatak za uspješnost na radu, a kojeg je potpisala pročelnica …………………...

Člankom 4. stavkom 2. ZSSI/11-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI/11-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Dužnosnik ne može biti nepristran kada u izvršavanju ovlasti koje ima odlučuje o ostvarivanju materijalnih prava osobe povezane osobe, jer tada ne izvršava ovlasti u javnom interesu zbog kojih su su iste dodijeljenje, već pod mogućim utjecajem privatnih interesa. Iako snaha nije član obitelji dužnosnika, navedena se osoba kao supruga njegova sina temeljem navedenog tazbinskog odnosa srodstva može smatrati s dužnosnikom interesno povezanom osobom.

Povjerenstvo ističe kako iz dostavljene dokumentacije proizlazi da je dužnosnik Ivan Mijandrušić odlučivao o dodjeljivanju dodatka za uspješnost na radu ………………….., za koju se u prijavi navodi da je njegova smaha, odnosno da je odlučivao o ostvarivanju materijalnih pravaa povezane osobe, a što upućuje na moguću zlouporabu posebnih prava dužnosnika, odnosno na povredu članak 7. točke c) ZSSI/11-a, stoga je odlučeno kao u izreci ovoga akta.

Sukladno članku 39. stavka 3. ZSSI/11-a poziva se dužnosnik Ivan Mijandrušić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Mijandrušić, osobnom dostavom
2. Na znanje podnositelju prijave
3. Objava na internetskoj stranici Povjerenstva
4. Pismohrana